Opel Signum

Το Opel Signum ήταν ένα μεσαίο οικογενειακό αυτοκίνητο της κατηγορίας D, που κατασκευάστηκε από τη γερμανική αυτοκινητοβιομηχανία Opel, από τον Φεβρουάριο του 2003 έως τον Ιούλιο του 2008, αν και οι πρώτες φωτογραφίες του δόθηκαν στη δημοσιότητα ήδη από τον Αύγουστο του 2002. Επίσημα κυκλοφόρησε και προωθήθηκε από την Opel ως ο αντικαταστάτης του λίγο μεγαλύτερου Opel Omega, που αποσύρθηκε από την παραγωγή τον Ιούνιο του 2003.

 Συγγενικά μοντέλα 

Το Opel Signum διατέθηκε σχεδόν αποκλειστικά στην Ευρώπη, ενώ ειδικότερα στο Ηνωμένο Βασίλειο πωλήθηκε με το σήμα της Vauxhall, που είναι η δεξιοτίμονη δίδυμη εταιρεία της Opel αποκλειστικά για τη χώρα αυτή, ως Vauxhall Signum. Το Opel Signum βασίστηκε σε μεγάλο βαθμό στο Opel Vectra τρίτης γενιάς και χρησιμοποίησε την έκδοση με μεγαλύτερο μεταξόνιο από την πλατφόρμα GM Epsilon, που επίσης χρησιμοποιήθηκε από το Opel Vectra Caravan (station wagon).

Ο αμερικανικός όμιλος της General Motors, που ήταν ο τότε ιδιοκτήτης των Opel και Vauxhall έως τον Μάρτιο του 2017, κυκλοφόρησε ένα στενά συγγενικό μοντέλο στη Βόρεια Αμερική, το Chevrolet Malibu Maxx του 2003 - 2007, που ήταν η 5-πορτη station wagon εκδοχή του 4-πορτου σεντάν Chevrolet Malibu, επίσης του 2003 - 2007, που ήταν στενά συγγενικό με το Opel Vectra τρίτης γενιάς. Όλα αυτά τα μοντέλα, καθώς και το επίσης συγγενικό για τη Βόρεια Αμερική Saturn Aura, είχαν βασιστεί στην πλατφόρμα Epsilon της General Motors.

 Εμπορική τοποθέτηση 

Το Signum βασίστηκε σε μια εντελώς ασυνήθιστη έννοια ενός πολύ μεγάλου 5-πορτου hatchback με σχεδόν κάθετη 5-η πόρτα. Μάλιστα λόγω του σχεδόν κάθετου τελειώματος της πίσω πέμπτης πόρτας, ο αεροδυναμικός συντελεστής Cd ήταν μέτριος, στο 0,33.

Το μοντέλο κατασκευαζόταν στο Ρύσελσχαϊμ, Γερμανία, μαζί με το στενά συγγενικό Opel Vectra τρίτης γενιάς. Αν και το Signum μοιραζόταν πλήθος κοινών στοιχείων με το Vectra τρίτης γενιάς, η πίσω πέμπτη πόρτα ήταν εντελώς διαφορετική. Οι διαστάσεις του Signum τοποθετούνται ανάμεσα σε παραδοσιακά μεγάλα οικογενειακά αυτοκίνητα και μεσαία πολυτελή αυτοκίνητα. Στις περισσότερες αγορές τιμολογήθηκε ανάλογα και ήταν ακριβότερο από το Opel Vectra, αλλά φθηνότερο από μεσαία μοντέλα πολυτελείας όπως π.χ. το Audi A6, τη BMW Σειρά 5 Ε60 και την Mercedes-Benz E-Class W211. Το Opel Signum προοριζόταν να «καταλάβει» ένα εντελώς νέο και ενδιάμεσο τμήμα της αγοράς, αν και οι πωλήσεις του δεν έφτασαν ποτέ τα αναμενόμενα επίπεδα.

Τον Σεπτέμβριο του 2005, για τη σεζόν (model year) του 2006, το Signum υπέστη μια ελαφρά ανανέωση, με εμφανέστερη διαφορά τον επανασχεδιασμό στο μπροστινό μέρος. Επίσης, από τα τέλη του 2005 ο Ιταλός πρώην διαιτητής ποδοσφαίρου Πιερλουίτζι Κολίνα πρωταγωνίστησε σε διαφημίσεις του Signum, καθώς και του Vectra τρίτης γενιάς, για την Ευρώπη, χωρίς όμως να φέρει κάποια βελτίωση στις εξ αρχής χαμηλές πωλήσεις τους, καθώς φαίνεται ότι η αισθητική και των δύο αυτών μοντέλων τελικώς δεν προσέλκυσε το ενδιαφέρον του κοινού.

 Αντικατάσταση του Signum 

Από τον Μάρτιο του 2008, το Vauxhall Signum δεν βρισκόταν πλέον στον τιμοκατάλογο της Vauxhall, υποδηλώνοντας ότι η παραγωγή της δεξιοτίμονης εκδοχής είχε διακοπεί οριστικά, ενώ τον Ιούλιο του 2008 σταμάτησε και η παραγωγή της αριστεροτίμονης έκδοσης και μάλιστα τον ίδιο μήνα με το Opel Vectra τρίτης γενιάς. Τελικώς, τα Vectra και Signum αντικαταστάθηκαν ταυτόχρονα από το Opel Insignia πρώτης γενιάς τον Οκτώβριο του 2008.   

 Γκαλερί 

 Αναφορές 

 Βιβλιογραφία 
 Clauspeter Becker, Gerold Lingnau, et al.: Opel Signum. 1. Auflage, Delius Klasing, Bielefeld 2003, ISBN 3-7688-1469-6.

Signum
Κατηγορία:Γερμανικά αυτοκίνητα
Κατηγορία:Μεσαία αυτοκίνητα